DA Den Europæiske Unions Tidende CE 88/258

(2004/C 88 E/0263)

SKRIFTLIG FORESPØRGSEL E-0972/04

af José Ribeiro e Castro (UEN) til Kommissionen

(29. marts 2004)

Om: Natura-nettet — finansiering

Den portugisiske statssekretær for miljø, José Eduardo Martins, erklærede for nylig, at de midler, som Den Europæiske Union havde planer om at tildele Portugal til forvaltning af Natura-nettet, klart var utilstrækkelige og lå langt under, hvad der var nødvendigt. Statssekretæren for miljø erklærede, at Portugal alene til forvaltningen af Natura-nettet i perioden 2003-2007 mindst havde brug for op imod 220 mio. EUR, men EU's finansielle overslag lå langt under dette beløb. Efter alt at dømme vil Spanien, Italien, Frankrig og Grækenland komme til at stå over for lignende problemer.

Det ser ud til, at problemet skyldes, at miljø og landbrug i den nye finansielle ramme figurerer under den samme budgetpost, hvor (i Portugals tilfælde) over 80 % er øremærket til landbrug.

Kommissionen bedes på denne baggrund at besvare følgende:

— Hvordan vil den imødegå disse problemer, vanskeligheder og utilstrækkeligheder?

— Kan Kommissionen garantere, at Natura-nettet og dets mål ikke vil komme i krise på grund af finansielle nedskæringer og utilstrækkelige budgetmidler?

Svar afgivet på Kommissionens vegne af Margot Wallström

(30. april 2004)

Kommissionen har forpligtet sig til at forelægge en meddelelse i 2004 om finansieringen af Natura 2000. Denne meddelelse ventes i løbet af den første halvdel af året. Kommissionen har desuden indtil nu integreret Natura 2000-nettet og dets behov i alle de vigtigste forslag, den har fremlagt vedrørende EU-finansiering, f.eks. Kommissionens forslag til de nye finansielle overslag og den tredje rapport om økonomisk og social samhørighed.

I sin meddelelse om de nye finansielle overslag for perioden efter 2006 (1) gav Kommissionen udtryk for, at foranstaltninger til udvikling af landdistrikterne i forbindelse med Natura 2000 ville være et vigtigt mål for den fremtidige udviklingspolitik. En af de vigtige aktiviteter, der er omfattet af prioriteringerne på miljøområdet i perioden 2007-2013 under samme kapitel i de nye finansielle overslag, er udviklingen og gennemførelsen af Natura 2000-nettet af naturbeskyttelsesområder med henblik på bevarelse af europæisk biodiversitet samt gennemførelsen af handlingsplanerne for biodiversitet. Kommissionen har ligeledes i sin tredje rapport om økonomisk og social samhørighed (2) gjort opmærksom på, at investeringer i infrastrukturprojekter, der vedrører Natura 2000, og som bidrager til den samlede regionale konkurrenceevne, er et af de områder, der vil kunne ydes strukturfondsstøtte til i fremtiden.

Kommissionen bekræftede samtidig, at samhørighedspolitikken er baseret på principperne om subsidiaritet og partnerskab med medlemsstaterne og regionerne, og at medfinansierede foranstaltninger bør afspejle de regionale prioriteringer og behov for økonomisk udvikling. Kommissionen kan ikke handle i modstrid med disse grundlæggende principper ved at pålægge medlemsstaterne og regionerne at finansiere bestemte foranstaltninger endsige at øremærke finansielle midler til et bestemt politikområde. Kommissionen kan dog under planlægningsdialogen, som vil blive styrket og gjort mere strategisk, drøfte med medlemsstaterne og regionerne, hvordan der tages bedst muligt hensyn til EU's prioriteringer, herunder Natura 2000-nettets finansielle behov.

(1) Meddelelse fra Kommissionen til Rådet og Europa-Parlamentet — fremtiden skaber vi sammen — Politikudfordringer og budgetmidler i det udvidede EU 2007-2013, KOM(2004) 101 endelig udg.

(2) Third Report on Economic and Social Cohesion, KOM(2004) 107 endelig udg.